  Алексей Арзамасцев Анжелика Тихонова корреспондент 9-тӥ куартолэзе Ижкарын Быдӟым Атыкай ожын Вормон дырысен 77 ар тырмонэз пусъёзы. Праздниклэсь программазэ элькун тӧролэн но кивалтэтлэн сайтазы поттӥзы. «Рядом с тобой живёт ветеран» акци (0+) улсын 9-тӥ куартолэзёзь быдэс элькунысь Быдӟым Атыкай ожысь ветеранъёслэн азбаръёсазы концертъёс но парадъёс ортчозы. Вормон нуналэз Ожысь но ужысь данлыкъя монумент доры сяська пононэн кутскозы. 10 часын Ижкарысь Шор карлудын Парад но Удмуртиысь военно-патриотической огазеяськонъёслэн, кужымо ёзэсъёслэн, промышленной предприятиослэн шествизы кутскоз. «Транспорт ветерана» ӵектос улсын волонтёръёс ветеранъёслы ужрадэ лыктыны юрттозы. Автомобилистъёс котькуд ветеранэз дорысьтызы басьтозы, нош мылкыдзы луиз ке, соосты ӵыжы-выжыоссылэн шайгуоссы, синпелетъёс доры но нуозы. Туэ Россиын «Быронтэм полк» но дышем сямъя шествиен ортчоз. Ижкарын колонна Вормон Парад бере вырӟоз но кар администрацилэн юртэз дорозь мыноз. Отын мылкыд карисьёс ож аръёсы карын улӥсьёслэн ужын подвигъёссылы сӥзем «Город доблести и славы трудовой» концерт учкыны быгатозы. 11 часысен Шор карлудын но со котырын «Удмуртия. Путь к Победе» (6+) огъя ним улсын тематической площадкаос ужаны кутскозы. Кивалтэтлэн юртэз вӧзысь парковкаын Удмуртиысь оборонно-промышленной огъетысь предприятиосын поттэм ожгар техникаен но вашкала машинаосын адӟытон усьтӥськоз. Наговицын нимо ульчаын ож аръёсы удмурт гуртын улон-вылонэз «улӟытозы». Кун Кенешлэн юртэз азьысь площадкаын элькунын кылдытэм партизан отрядъёс но партизан движение сярысь мадёзы. Шор карлудысь фонтан уллапалан ож аръёсы Ижкарысь госпитальёслэсь ужамзэс возьматозы, нош «Металлург» культура юрт дорын Ижкар – Балезино чугун сюресэз лэсьтон сярысь вералозы. 12 часын капчи атлетикая «Эстафета мира» ӵошатскон (0+) кутскоз. 16 часын Ижкарысь Шор площадьын Удмуртиысь кадет классъёсын, юнармейской но юнгвардейской отрядъёсын, военно-патриотической клубъёсын но огазеяськонъёсын 12-19 аресъем 1,2 сюрслэсь трос дышетскисьёс строен мынон-ветлонъя «Равняемся на героев» (0+) элькун смотр-конкурслэн финалаз пыриськозы. Быръён люкетъёс Удмуртиысь вань муниципал кылдытэтъёсын ортчизы. 17 час 30 минутысен Шор карлудын Вормон бал ортчоз. Вань мылкыд карисьёс вальс берганы но ож аръёсы вӧлмем эктонъёслы дышетскыны быгатозы. 19 часын кивалтэтлэн юртэз дорысь сцена вылын праздник программаез Удмуртиысь ӧнерлыко коллективъёс азьланьтозы. Соос пӧлын Удмуртиысь йӧскалык кун театрлэн «Салют Победы!» театрализованной концертэз (0+), кырӟанъя но эктонъя Анатолий Мамонтов нимо «Италмас» академ ансамбльлэн «Этих дней не смолкнет слава!» концертэз (0+) но Удмуртиысь драмая ӟуч кун театрлэн «Когда-нибудь мы вспомним это…» спектаклез (6+). Кузебай Герд нимо йӧскалык музейын «И тыл в те годы фронтом был» адӟытон (6+) ужалоз. 12 часын «Арсенал Победы» площадкаын Ижкарысь Пётр Чайковский нимо камерной хор но 73 номеро школаысь «Сюрприз» театр-студия «Мы этой памяти верны» театрализованной концерт (0+) возьматозы. Михаил Калашников нимо музей дорысь шатёрын Ижкарлы, Ужысь данлыкъя карлы, сӥзем «Тыловой рубеж» интерактивной программа ужалоз. 14 часын музей дорын ик «Голубь мира» акция ортчоз. Со улсын Быдӟым Атыкай ожын Вормонлы 77 ар тырмонлы сӥзьыса 77 дыдыкъёсты инбаме лэзёзы. 12 часысен 14 часозь Ижкар тыметлэн ярдураз нылпиослэн творчествоя коллективъёссылэн «Дети мира» концертсы (0+) ортчоз. Нош 19 часын элькунысь Атайёслэн кенешсылэн кичӧлтэмзыя атайёслэн но пиослэн бадӟым хорзы Вормон кырӟанъёсты быдэстоз. Программаез «Шулдыр ӝыт» ансамбльлэн концертэз азинтоз. Нош 20 часын «Песни нашей Победы: лучшее» калык концерт (0+) кутскоз. Озьы ик тыметлэн ярдураз 21 час 30 минутэ тылъёсын «Салют Победы» пиротехнической возьматон (0+) ортчоз. 22 часын праздник программаез салют йылпумъялоз. Пусъём, праздниклы сӥзем ужрадъёс элькунысь вань каръёсын но ёросъёсын ортчозы. Парадъёс но шествиос Сарапулын, Глазкарын, Воткаын но Можгаын радъялозы. Тодэ вайытом, Вормон нунал азьын Удмуртиысь 7 сюрс пала адями Росси азьмуртлэсь нимъям ӟечкыланзэ басьтоз. Тегъёс: Удмуртия Ижкар ВормонНунал БыдӟымАтыкайож Мерлык  